અમે અમારી જમીન ખેડતાં અને શાંતિથી જીવતાં. પણ ખેડૂતનું જીવન જ એવું છે કે ક્યારેક માઠા દિવસો પણ આવે તો વળી લીલાલહેર પણ હોય. પાક ક્યારેક સારો ઉતરે તો ક્યારેક વળી મોળો પણ ઉતરે. આખું કુટુંબ ખેતરમાં મજૂરી કરતું છતાં નિર્વાહ મુશ્કેલ હતો. એટલે મારા વરને થયું કે ચાલો, શહેરમાં જઈને સરખું કમાઈએ તો આખુંય કુટુંબ સારી રીતે જીવન ગુજારે. આમ અમે દિલ્હી આવ્યા. ત્યાં સુધીમાં મને ચાર સુવાવડ આવી ચૂકી હતી; એક દિકરો મરી પણ ગયો હતો. બે દીકરીઓ અને એક દીકરાને લઈને હું દિલ્હી આવી. અમે શાહદરામાં હતાં. એક ખોલી બાંધી હતી, બાકીના આખા કુટુંબને ગામે છોડીને આવ્યા હતાં અને શાહદરામાં રહેવા લાગ્યા હતાં. પછી અહીં શાહદરામાં બીજા બે દીકરા અને એક દીકરી જનમ્યાં.